text: Konservative kræver redegørelse
  05 november 2012 kl. 13.29
  Den konservative finansordfører Mike Legarth kræver redegørelse om Finanstilsynets rolle i sagen om den konkursramte Tønder Bank.
  Hvad var Finanstilsynets rolle i sagen om den konkursramte Tønder Bank? Og hvem kan drages til ansvar i Tønder Banks direktion og bestyrelse?
  Den konservative finansordfører Mike Legarth har bedt ministeren om en redegørelse for hvordan Finanstilsynet arbejder, og om det har de ressourcer, der skal til. Samtidig vil han have placeret et ansvar, så kunderne får et grundlag for at føre en retssag.
  Baggrunden er oplysninger, der tyder på, at Tønder Bank ikke har svaret korrekt på de oplysninger, banken er blevet bedt om at redegøre for overfor Finanstilsynet.
  Så sent som i september tegnede banken kapital for omkring 30 mio. kroner.
  - Det er forkasteligt, og det er meget forkert at gøre den slags. Nu mangler vi fast grund under fødderne for at vide, hvad der er sket, men efter det oplyste, er der ikke rigtig nogen god forklaring på, at man bevidst manipulerer med sine kunder på den her måde, siger Mike Legarth til TV SYD.
  Venstre og SF opfordrer ligesom de konservative kunderne til at lægge sag an mod banken.
  